Document ID: 31995D0276

31995D0276
L 170/22
SLUŽBENI LIST EUROPSKE UNIJE
ODLUKA KOMISIJE
od 13. srpnja 1995.
o povlačenju odobrenja za sredstva za zaštitu bilja koja sadrže ferbam ili azinfos-etil kao aktivnu tvar
(95/276/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (1), kako je izmijenjena Uredbom (EZ) br. 491/95 (2), a posebno njezin članak 6. stavak 5.,
budući da Uredba Komisije (EZ) br. 933/94 (3), kako je izmijenjena Uredbom (EZ) br. 491/95, propisuje aktivne tvari sredstava za zaštitu bilja i imenuje države članice izvjestiteljice za provedbu Uredbe (EEZ) br. 3600/92;
budući da su ferbam i azinfos-etil dvije od 90 aktivnih tvari koje su uključene u prvu fazu programa rada, kako je predviđeno u članku 8. stavku 2. Direktive Vijeća 91/414/EEZ (4);
budući da su za te dvije tvari imenovane države članice izvjestiteljice obavijestile Komisiju da su ih zainteresirani prijavitelji službeno obavijestili da neće dostaviti potrebne informacije u skladu s člankom 6. stavkom 1. Uredbe (EEZ) br. 3600/92 za uključivanje aktivnih tvari u Prilog I. Direktivi 91/414/EEZ; budući da nije podnesen zahtjev za novo produljenje roka;
budući da ni jedna država članica nije obavijestila Komisiju da želi da se u Prilog I. Direktivi 91/414/EEZ uključi bilo koja od tih tvari;
budući da se stoga može smatrati da se podaci potrebni za ponovnu ocjenu tih tvari u okviru programa rada neće dostaviti, te stoga ocjena tih tvari nije moguća u tom okviru; budući da se dakle, treba donijeti odluka o povlačenju odobrenja za sredstva za zaštitu bilja koja sadrže te aktivne tvari;
budući da ova Odluka ne isključuje da će ubuduće ferbam i azinfos-etil biti ocijenjeni u okviru postupaka za nove aktivne tvari predviđenim u članku 6. Direktive 91/414/EEZ;
budući da su mjere predviđene ovom Odlukom u skladu s mišljenjem Stalnog odbora za biljno zdravstvo;
DONIJELA JE OVU ODLUKU:
Članak 1.
Države članice osiguravaju:
1.
da se odobrenja za sredstva za zaštitu bilja koja sadržavaju ferbam ili azinfos-etil povuku u roku od šest mjeseci od datuma ove Odluke;
2.
da se od datuma ove Odluke neće davati ili obnavljati odobrenja za sredstva za zaštitu bilja koja sadržavaju ferbam ili azinfos-etil, prema odstupanju predviđenom u članku 8. stavku 2. Direktive 91/414/EEZ.
Članak 2.
Ova je Odluka upućena državama članicama.
Sastavljeno u Bruxellesu 13. srpnja 1995.

Labels: 20
0
3
6
12